ΓΡΑΠΤΗ ΕΡΩΤΗΣΗ E-1567/97 υποβολή: Florus Wijsenbeek (ELDR) προς την Επιτροπή (6 Μαΐου 1997)

Θέμα: Η απαγόρευση της κυκλοφορίας τα Σαββατοκύριακα στη Γαλλία

Αντιλαμβάνεται η Επιτροπή το γεγονός ότι η καθιερωθείσα από τη γαλλική κυβέρνηση απαγόρευση της κυκλοφορίας τα σαββατοκύριακα συνεπάγεται εμπόδια και περιττές δαπάνες για πολλές μεταφορικές εταιρίες στα διάφορα κράτη μέλη; Δεδομένου ότι δεν υπάρχουν δυνατότητες παράκαμψης μέσω Γερμανίας, επειδή και στη χώρα αυτή απαγορεύεται η κυκλοφορία την Κυριακή, καθίσταται συχνά αναγκαία επιπλέον διανυκτέρευση. Λόγω των πολύ μικρών περιθωρίων κέρδους στον τομέα των οδικών μεταφορών, πολλές μεταφορικές εταιρίες αδυνατούν να ανταπεξέλθουν στις υποχρεώσεις που συνεπάγεται το απαιτούμενο επιπλέον υλικό και προσωπικό. Τούτο ισχύει κυρίως για τους μεταφορείς αλλοιώσιμων προϊόντων, καθώς και για τις εξειδικευμένες μεταφορές, λόγω της απαιτούμενης αύξησης των δυνατοτήτων αποθήκευσης.

Γνωρίζει επίσης η Επιτροπή ότι τα περί ασφαλείας επιχειρήματα που προτάσσει η γαλλική κυβέρνηση σχετικά με την οδική κυκλοφορία το σαββατοκύριακο δεν ισχύουν για το βράδυ του Σαββάτου που δεν χαρακτηρίζεται από ιδιαίτερη κίνηση στους αυτοκινητόδρομους;

Δεν κρίνει επιπλέον η Επιτροπή ότι θα εντάσσετο στο πλαίσιο των προσπαθειών της για μια όσο το δυνατόν μεγαλύτερη μετατόπιση της κυκλοφορίας εκτός των περιόδων αιχμής, το να πραγματοποιούται οι οδικές μεταφορές εμπορευμάτων σε έναν μεγάλο ευρωπαϊκό άξονα Βορρά-Νότου, το βράδυ του Σαββάτου, δηλαδή ό,τι ακριβώς υπονομεύεται τώρα;

Έχοντας υπόψη τα ανωτέρω, είναι διατεθειμένη η Επιτροπή να ζητήσει από τη γαλλική κυβέρνηση να περιορίσει την απαγόρευησ της κυκλοφορίας στην Κυριακή, παρέχοντας έτσι στους οδηγούς τη δυνατότητα να φθάνουν στον προορισμό τους το βράδυ του Σαββάτου, ούτως ώστε να μην παρατηρείται διακριτική μεταχείριση των επιχειρήσεων οδικών μεταφορών ορισμένων κρατών μελών, έναντι άλλων μεταφορικών μέσων;

Εάν ναι, με ποιον τρόπο προτίθεται η Επιτροπή να επέμβει ενώπιον της γαλλικής κυβέρνησης;

Εάν όχι, για ποιον λόγο;

Aπάντηση του κ. Κinnock εξ ονόματος της Επιτροπής (25 Ιουνίου 1997)

Η Επιτροπή γνωρίζει τα περί αλλαγής των όρων διακίνησης, όσον αφορά τη μεταφορά εμπορευμάτων τις Κυριακές και τις επίσημες αργίες στη Γαλλία.

Πριν ληφθεί αυτή η απόφαση, η απαγόρευση της κυκλοφορίας φορτηγών, άνω των 7,5 τόνων ολικού βάρους, στο οδικό δίκτυο της Γαλλίας από το Σάββατο 22.00 έως την Κυριακή 22.00 καθώς και τις επίσημες αργίες, συνοδευόταν από ορισμένες εξαιρέσεις γενικού χαρακτήρα. Οι εξαιρέσεις αυτές παρεχωρούντο σε περιπτώσεις οικονομικών δραστηριοτήτων επείγουσας φύσης (μεταφορά αλλοιώσιμων εμπορευμάτων, ζωντανά ζώα), οι οποίες δεν δέχονται καθυστέρηση, καθώς και για να δίνεται η δυνατότητα, μόνο σε περίπτωση διεθνούς κυκλοφορίας, σε γαλλικά ή αλλοδαπά σχήματα να επιστρέφουν στον τόπο διαμονής τους, στην κατοικία τους ή στη χώρα ταξινόμησης του οχήματός τους. Οι γαλλικές αρχές κατήργησαν την τελευταία αυτή εξαίρεση από τις 24 Μαρτίου 1997.

Η Γαλλία δεν είναι ούτε το πρώτο ούτε το μόνο κράτος μέλος που απαγορεύει την κυκλοφορία των φορτηγών τις Κυριακές και τις επίσημες αργίες. Η απαγόρευση δικαιολογείται από τις γαλλικές αρχές για λόγους βελτίωσης της οδικής ασφάλειας και προστασίας των διαμενόντων στις ζώνες αυτές από υπερβολική όχληση. Η εν λόγω απαγόρευση δεν εισάγει διακρίσεις εφόσον ισχύει τόσο για τα γαλλικά όσο και για όλα τα λοιπά φορτηγά.

Πάντως, η Επιτροπή είναι εν γνώσει των αρνητικών επιπτώσεων της παρούσας κατάστασης όσον αφορά τις απαγορεύσεις στην κυκλοφορία, τη νύχτα και τα σαββατοκύριακα, των μεταφορών εμπορευμάτων στην Κοινότητα. Για το λόγο αυτό, θα συζητήσει το γενικό θέμα της απαγόρευσης της κυκλοφορίας με τα κράτη μέλη και τη βιομηχανία, ώστε να εκτιμήσει κατά πόσον μια κοινοτική δράση στον εν λόγω τομέα θα ήταν εφικτή και ευκταία.